Detalii în articol

Președintele CJ Argeș, pesedistul Florin Tecău, apare într-o investigație publicată astăzi de săptămânalul local Ancheta de Argeș. Liderul local apare ca personaj într-un dialog extins pe Facebook cu o tânără pe care -susțin ziariștii locali – a „agățat-o” pe rețeaua socială și pe care a încercat să o determine să facă sex cu el.

Tecău a refuzat să comenteze ancheta jurnaliștilor de la „Ancheta de Argeș”. Contactat de gândul, liderul PSD a precizat că va avea o discuție cu juriștii înainte de a da vreun răspuns. „Nu comentez, o să am o discuție cu echipă de juriști, după care o să exprim un punct de vedere. Nu vreau să comentez până nu vorbesc cu juriștii”, a declarat Tecău pentru gândul.

Ce s-a întâmplat pe Facebook a ajuns în public

Un jurnalist de la Ancheta și-a făcut un profil fals de Facebook cu imaginea unei fete frumoase și tinere. În câteva zile, profilul a adunat sute de cereri de prietenie și sute de prieteni. Printre aceștia, și persoane publice din județ, precizează sursa citată. Potrivit ziariștilor, la două zile de la crearea profilului, în mesageria privată a rețelei de socializare, ar fi apărut seara și un mesaj de la Florin Grigore Tecău, noul președinte al Consiliului Județean Argeș. Acesta i-ar fi făcut tinerei din spatele profilului de pe contul de socializare un compliment – superbă, compliment însoțit și de un emoticon. Acesta a fost momentul în care șeful județului și președintele PSD Argeș „ieșise la vânătoare de gagici”, scrie Ancheta de Argeș.

Potrivit sursei citate, de pe profilul său personal de pe Facebook, președintele Tecău avea să îi adreseze unei necunoscute propuneri indecente și, mai mult, să îi relateze detalii din activitatea sa profesională și din viața sa personală. Mai mult, potrivit informațiilor publicate de săptămânalul citat, Tecău se afla la momentul la care ar fi inițiat prima conversație cu respectiva tânără într-o vizită de lucru în Franța. Împreună cu o delegație a CJ Argeș și a Universității de Stat Pitești, Tecău a participat la o întâlnire cu vicepreședintele Consiliului General Savoia, Christine Brunet, cu reprezentanții Asociației Pays de Savoie solidaires și ai Universității Savoia.

În seara de 5-6 decembrie, șeful CJ ar fi inițiat astfel prima conversație pe rețeaua de socializare cu necunoscută, pentru ca – zece minute mai târziu – să îi trimită acesteia numărul său de telefon, număr plătit de Consiliul Județean, iar două ore mai târziu pe contul de Facebook șeful CJ ar fi trimis, potrivit jurnaliștilor din Argeș, și imagini selfie cu el, dezbrăcat.

Captură din conversație. Foto: Ancheta de Argeș

„Inițial am fost tentați să credem că cineva îi folosește (n.r. președintelui CJ Argeș) pagina de Facebook pentru respectivele discuții”, a povestit pentru gândul Camelia Bădulescu, directorul Ancheta de Argeș, care a publicat astăzi o parte dintre conversațiile purtate de Florin Tecău pe Facebook, dar și o parte dintre fotografiile pe care acesta le-ar fi trimis în spațiul virtual. „Nu a fost nevoie decât de câteva minute ca să înțelegem că cel care acosta era chiar cel mai puternic om al administrației județene, președintele Consiliului Județean și președintele PSD Argeș”.

Foto: Ancheta de Argeș

Astfel, sursa citată scrie că, timp de trei săptămâni, începând din 5/6 decembrie 2014, Florin Tecău și ”tânăra” ar fi ținut legătura pe Facebook, WhatsApp și SMS, iar președintele CJ Argeș a folosit, spun ziariștii de la săptămânalul argeșean, în discuțiile cu aceasta, formulări precum ”F… puțin și rar”, ”Cum îți place s-o iei?”, ”Mi-ai sculat-o”, ”Vorbeam de p… ca să ți-o dorești”, ”Oricum mi se scoală rar”, ”Să mi-o s…”, ”Vreau tzâtzele”, ”Aș vrea să îți văd pi…”, ”Eu vreau în tine”, ”Să intru peste tot în tine” și ”Ți-aș mușca-o”.

Ancheta de Argeș scrie că, încă de la primele mesaje, Florin Tecău a pus la dispoziția ”fetei” numărul său de mobil, plătit de Consiliul Județean, după care a continuat, prin SMS sau WhatsApp, să trimită mesaje vulgare și propuneri indecente femeii pe care n-o văzuse niciodată în viața sa.

În cadrul discuțiilor, Tecău s-ar fi oferit să o plimbe pe ”tânără” în Franța, să îi trimită șoferul să o aducă la Pitești și să îi găsească un loc de muncă mai puțin solicitant.

Potrivit sursei citate, în cele trei săptămâni, Florin Tecău a vorbit cu femeia care se afla în spatele profilului fals de Facebook la diferite ore din zi și din noapte, de pe numărul său oficial de președinte al Consiliului Județean, inclusiv când se afla la ședințe importante în ministerele din București sau acasă, cu soția. Fără să o cunoască pe fată, Tecău i-ar povestit acesteia despre fanteziile lui sexuale, frustrările sale, problemele de serviciu sau agenda sa oficială din care nu au lipsit emisiuni la televiziunile din Argeș, dineurile de sfârșit de an sau depunerea jurământului de către președintele României, Klaus Iohannis.

Astfel, cu câteva ore înainte de a participa la depunerea jurământului de către noul președinte al României, Tecău o anunța pe tânără de programul său, pentru ca – după momentul de la învestitură – să o abordeze din nou. Întrebat cum a fost la eveniment, șeful CJ ar fi replicat „Timp pierdut. Jocurile se fac în altă parte”, scriu jurnaliștii de la Ancheta.

Discuțiile ar fi fost întrerupte în perioada concediului de iarnă, deși – potrivit jurnaliștilor de la Ancheta , șeful CJ a continuat să trimită mesaje și telefoane în încercarea de a continua discuțiile cu persoana din spatele profilului de Facebook. În data de 7 ianuarie însă, după mesaje rămase fără răspuns, „relația” dintre șeful CJ Argeș și tânăra de pe Facebook s-ar fi terminat.

Vineri, 9 ianuarie, jurnaliștii din Pitești au decis să facă publică toată povestea și au făcut promovarea numărului din Anchetă apărut astăzi la vânzare. Săptămânalul a fost publicat într-un tiraj de 5.000 de exemplare și a fost epuizat la chioșcuri de la primele ore. „Am fost șocați de acest comportament ireal, de discuțiile și de modul în care dl Tecău s-a expus. Am decis să publicăm o parte dintre conversații, precizând și informându-ne cititorii că o parte dintre ele nu au putut fi publicate din cauza conținutului lor mai mult decât obscen. Nu am urmărit altceva”, a explicat pentru gândul directorul publicației, Camelia Bădulescu. „Lăsăm la latitudinea publică comentariile. Argeșenii trebuie să analizeze cât discernământ are președintele CJ, și ce capacitate are acesta să ne reprezinte județul și instituția pe care o conduce. Este inadmisibilă vulnerabilitatea de imagine pe care și-a permis-o. Până la această oră nu a oferit nicio explicație dl Tecău”, a mai spus șefa săptămânalului piteștean.

Potrivit acesteia, ancheta a pornit de la un zvon local, potrivit căruia noul șef al CJ ar face avansuri pe rețelele de socializare femeilor. Astfel, o jurnalistă din redacție a creat profilul fals pe Facebook, iar pentru conversațiile telefonice a fost cumpărată o cartelă. Pentru că exista posibilitatea ca vocile jurnalistelor de la Ancheta de Argeș să fie recunoscute de către Tecău, conversațiile telefonice le-ar fi purtat o altă angajată a firmei, de la un alt deprtament, povestește Camelia Bădulescu. Iar pentru discuțiile încinse de pe Facebook, partenerii de conversație ai șefului CJ erau jurnaliștii de sex masculin ai săptămânalului.

”Prin comportamentul său, Florin Tecău și-a bătut joc de Consiliul Județean Argeș, și-a bătut joc de PSD Argeș și de oamenii care au muncit ca el să devină președinte (n.r. al Consiliului), și-a bătut joc de imaginea sa ca profesor și ca bărbat. Tecău a făcut dovada că nu înțelege nici dimensiunile poziției și imaginii sale publice, nici rigorile unui statut politic, nici obligațiile sociale pe care le are față de comunitatea care l-a ales. S-a comportat ca un oarecare. Situația este inimaginabilă raportat la orice om politic care a condus județul acesta sau orice instituție din județ până în prezent”, a scris astăzi Ancheta de Argeș.

Ce va urma? Punctul de vedere al șefului CJ, afirmă Bădulescu și publicarea unor mărturii ale posibilelor victime ale dlui Tecău. „La adăpostul anonimatului, mai multe femei din județ ne-au sunat comunicându-ne că vor să povestească cum șeful CJ le-ar fi făcut avansuri”, mai spune pentru gândul Camelia Bădulescu.

Iată aici ancheta completă, în ediția print a Anchetei de Argeș.